BBC – Eluf ta’ nies fl-Iżvizzera li kienu sfurzati jaħdmu meta kienu tfal, qed jitolbu kumpens għat-tfulija li nsterqitilhom. Mill-1850 ‘l quddiem, mijiet ta’ eluf ta’ tfal Żvizzeri kienu jittieħdu mingħand il-ġenituri tagħhom u jintbagħtu jaħdmu fl-irziezet – prattika li baqgħet għaddejja sa wara nofs is-seklu 20. Vittma ta’ din il-prattika, irrakkonta mal-BBC kif darba fl-1947 kien sema’ taħbita fuq il-bieb tad-dar. Kienu żewġ pulizija u ommu kienet imbuttathom it-taraġ u għalqet il-bieb. Iżda l-għada kienu marru tliet pulizija u filwaqt li wieħed żamm lil ommu, l-oħrajn ħadu magħhom li David Gogniat. Effettivament, David kien inħataf ta’ tmien snin u sallum ma jafx għala. Sena qabel, kienu diġà ħatfu lil ħuh il-kbir u ħutu l-bniet. David Gogniat ittieħed f’razzett għand ‘foster family’ fejn kien iqum qabel is-6 a.m. u jaħdem qabel u wara l-iskola. Il-ġurnata tiegħu kienet tispiċċa sew wara l-10 p.m. Jiddeskrivi lill-missier bħala tirann għax kien isawtu għal kull ħaġa ta’ xejn. Ħutu kienu jgħixu ma’ familji oħrajn fi rħula qrib u rari kien jarahom. Darba ommhom pruvat teħodhom lura iżda tliet ijiem wara l-pulizija kienu irritornawhom fl-irziezet. Meta mietet ommhom, David Gogniat kien ixxokkjat meta sar jaf li kienet tħallas lill-‘foster families’ biex jieħdu ħsieb l-erba’ uliedha li nħatfu mingħandha biex jaħdmu. Gogniat, ħuh il-kbir u ż-żewġ ħutu bniet kienu magħrufa bħala “contract children” jew verdingkinder kif isibuhom fl-Isvizzera. Ħafna drabi t-tfal kienu jintbagħtu jaħdmu fl-irziezet iżda mhux dejjem. Sarah (mhux isimha veru) kien ilha f’istituzzjoni mit-twelid imma fl-1972 meta kellha disa’ snin, inbagħtet f’dar f’raħal fejn riedet tnaddaf id-dar. Hija kienet tagħmel dan qabel u wara l-iskola filwaqt li billejl kienet tnaddaf l-uffiċini f’raħal qrib. Ommha fil-‘foster family’ kienet issawwatha spiss u minn meta kellha 11-il sena kienet abbużata sesswalment mis-subien tal-familja. Irrakontat kif darba, waħda mill-bniet tal-familja qabdet lil wieħed mis-subien jabbużaha u qalet lil ommha li weġbitha li ma kienx jimporta. Tgħid li minkejja li l-għalliema u t-tabib tal-iskola kienu kitbu lill-awtoritajiet jesprimu t-tħassib tagħhom dwar l-abbuż, qatt ma kien sar xejn. Skont l-istoriċi, ħafna drabi t-tfal kienu jittieħdu minħabba raġunijiet ekonomiċi għax sat-tieni gwerra dinijia, l-Iżvizzera ma kienetx pajjiż sinjur u ħafna nies kienu foqra. Ma kienx jintuża makkinarju u fl-irziezet kien hemm bżonn tar-riżorsi umani. Jgħidu li jekk tifel jew tifla, jitilfu lill-ġenituri tagħhom, jew ikunu jgħixu ma’ ġenitur wieħed kif kien il-każ ta’ David Gogniat, kien hemm il-biża li jispiċċaw traskurati jew jgħixu fil-faqar. Għaldaqstant kienu jintervjenu l-awtoritajiet li pruvaw isibu l-irħas mod kif jieħdu ħsieb dawn it-tfal billi jeħduhom mill-familji oriġinali tagħhom u jpoġġuhom f”foster families’, biex jgħallmuhom  jaħdmu, għax bix-xogħol ikunu jistgħu imantnu lilhom infushom. L-istoriċi qalu wkoll li jekk xi ġenitur kien joġġezzjona, ikun qed jirriskja li jittieħdu passi kontrih. L-istoriċi qalu li ma kienx hemm deċiżjoni uffiċjali biex tintemm din il-prattika iżda bdiet tmut waħedha mis-sittinijiet ‘il quddiem. Fl-irziezet beda jintuża l-makkinarju, in-nisa kisbu d-dritt tal-vot fl-1971 u l-attitudni lejn il-faqar u ‘single mothers’ inbidlet.